*OBJAVA ZA MEDIJE*

**Croatia Rally spreman za odlučujući završni Power Stage**

*Zagreb, 25. travnja 2021.* – Završeni su jutarnji brzinski ispiti Croatia Rallyja, a slijedi odlučujući Power Stage brzinac koji će otkriti pobjednika trećeg natjecanja Svjetskog prvenstva u reliju. Posljednji brzinski ispit u Kumrovcu bit će posebno uzbudljiv jer su najbrže tri posade unutar samo osam sekundi razmaka.

Wolf Power Stage brzinski ispit Zagorska Sela - Kumrovec u duljini od 14,09 kilometara kreće u 13 sati i 18 minuta, a na prvom WRC natjecanju u Hrvatskoj očekuje se dramatična završnica na asfaltnim seoskim cestama.

Elfyn Evans i Scott Martin preskočili su momčadske kolege iz Toyote Sébastiena Ogiera i Juliena Ingrassiju na 18. brzinskom ispitu te sada imaju prednost od 3,9 sekundi u odnosu na branitelje naslova, dok je posada Neuville/Wydaeghe u Hyundaiju i20 Coupe WRC završila jutarnje brzince na trećem mjestu s 4,1 sekundi zaostatka za Ogierom i Ingrassijom.

Britanska posada Evans/Martin započela je nedjeljno jutro sa 6,9 sekundi iza Ogiera i Ingrassije, ali su tu razliku smanjili na 4,2 sekunde zahvaljujući najbržem vremenu na 25,20 kilometara dugom brzinskom ispitu Bliznec - Pila. Posada Neuvillle/Wydaeghe, koja je bila druga najbrža, završila je na 9,1 sekundi zaostatka od Ogiera i Ingrassije.

Francuska posada sudjelovala je u prometnoj nesreći na putu prema 17. brzinskom ispitu. Iako je njihova Toyota Yaris WRC bila u potpunosti tehnički ispravna, oštećenja na suvozačevim vratima utjecala su na aerodinamiku jer su propuštala previše zraka u automobil, što je utjecalo na upravljivost, a daljnje dragocjene sekunde izgubili su na 18. brzinskom ispitu gdje su Evans i Martin preuzeli inicijativu i preskočili ih.

Britanci su tako nadmašili posadu Neuville/Wydaeghe za 3,5 sekunde i Ogier/Ingrassia za 7,0 sekundi te poveli za 2,8 sekundi, dok je Neuville izgubio vrijeme kada je široko proklizao na izlazu iz sporog zavoja. *“Vjerojatno imam malo šljunka u stražnjem kotaču jer osjećam vibriranje. Zbog toga smo malo proklizavali na izlazu iz sporih zavoja, ali ništa značajno”*, rekao je **Neuville**.

Nakon što su završili 18. brzinac 8,4 sekundi iza vodećih Evansa i Martina, Neuville i Wydaeghe su napali 19. brzinski ispit i najbržim vremenom smanjili zaostatak za posadom Evans/Martin na 8,0 sekundi. *"Da budem iskren, dali smo sve od sebe na tom brzincu"*, rekao je **Neuville**. *“Auto je radio lijepo, ritam je bio odličan. Nije moglo bolje za nas."*

Kao i Neuville, i Evans juri po svoju prvu pobjedu u sezoni i spremno dočekuje posljednji brzinski ispit. *"Očito guramo koliko god možemo"*, rekao je nakon 19. brzinca. *"Nije nam lako zbog dijelova nizbrdice na kojima pokušavamo procijeniti koliko ima šljunka, ali sve je u redu."*

Unatoč tome što ga šteta na vozilu koči, **Ogier** se ne predaje i Wolf Power Stage započinje sa zaostatkom od 3,9 sekundi iza Evansa i 4,1 sekundi ispred Neuvillea. *"Bilo je to nezgodno jutro za mene, ali ništa nije gotovo"*, rekao je **Ogier**.

Posada Tänak/Järveoja drži četvrto mjesto te prilično zaostaje za vodećima, a Adrien Fourmaux i Renaud Jamoul su peti zahvaljujući kašnjenju od više od jedne minute zbog izlijetanja na 18. brzinskom ispitu.

*"Proklizali smo, tvrde gume bile su prilično hladne jer smo čekali start. Nisam bio dovoljno pažljiv u tom zavoju, a automobil je samo skliznuo s ceste"*, rekao je vozač M-Sport Forda **Fourmaux**. *"Imali smo sreće, moram zahvaliti ljudima uz stazu koji su nas gurnuli natrag. Još uvijek smo u natjecanju i to je za nas najvažnije."*

Posada Katsuta/Barritt je na šestom mjestu nakon što su Gus Greensmith i Chris Patterson usporili zbog problema s hidrauličkim sustavom i sustavom kočenja tijekom jutarnjih brzinskih ispita.

Craig Breen i Paul Nagle drže se na osmoj poziciji, a slijede ih posade Østberg/Eriksen i Suninen/Markkula koji zatvaraju top 10.

Osim što odlučuje o ishodu Croatia Rallyja, Wolf Power Stage daje i bonus bodove za najbržih pet posada u ukupnom poretku što znači da slijedi uzbudljivih 14,09 kilometara za sve obožavatelje relija diljem svijeta.